b'\n_START_ARTICLE_\nZvonimir Pu\xc5\xbear\n_START_PARAGRAPH_\nZvonimir Pu\xc5\xbear (Zajezda, 30. sije\xc4\x8dnja 1875. - Zagreb, 13. travnja 1926.), hrvatski pu\xc4\x8dki pisac i socijalni radnik. Pisao je povijesne pripovjetke i romane domoljubnog karaktera._NEWLINE_Otac u\xc4\x8ditelj mu je rano umro pa je u\xc4\x8dio tipografski zanat u Kri\xc5\xbeevcima kod Gustava Neuberga da bi onda bio desna ruka po\xc5\xbee\xc5\xa1kom profesoru Marku Kuntari\xc4\x87u koji je ure\xc4\x91ivao Glasnik \xc5\xbdupanije po\xc5\xbee\xc5\xa1ke._NEWLINE_Godine 1912. Zvonimir Pu\xc5\xbear, kriju\xc4\x87i se kasnije pod pseudonimom Pajda\xc5\xa1 Zvonko iz Vupoglave, sabire, sastavlja i prire\xc4\x91uje cjelovito izdanje "Kri\xc5\xbeeva\xc4\x8dkih \xc5\xa1tatuta" koji su potom tiskani u Kri\xc5\xbeevcima u tiskari Gustava Neuberga._NEWLINE_Kao vojni obveznik obolio je na fronti u Karpatima te je bio smje\xc5\xa1ten u pri\xc4\x8duvnoj bolnici u Kri\xc5\xbeevcima kao administrator. Rezultat tog ponovnog Pu\xc5\xbearevog boravka u Kri\xc5\xbeevcima bilo je oboga\xc4\x87ivanje Hrvatskog ratnog kalendara kvalitetnim tekstovima o Prvom svjetskom ratu. Godine 1915. tu je objavio, u dva izdanja, priloge Rat za slobodu Balkana, a zatim u godinama 1912. - 1913. i prilog Juna\xc4\x8dke i krvave crtice iz balkanskog rati\xc5\xa1ta. U tim je radovima obradio balkanske ratove, opisav\xc5\xa1i prvi kao oslobodila\xc4\x8dki za slavenske narode, a drugi nazvav\xc5\xa1i osvaja\xc4\x8dkim._NEWLINE_Pu\xc5\xbear je od godine 1917. pa do smrti 1926. godine radio na poslovima zbrinjavanja potrebite djece, posebice palih hrvatskih vojnika, i to kao pomo\xc4\x87nik dr. \xc4\x90ure Basari\xc4\x8deka, koji je 1916. imenovan u Zagrebu za tajnika Sredi\xc5\xa1njeg zemaljskog odbora za za\xc5\xa1titu porodica mobiliziranih i u ratu palih vojnika iz Hrvatske i Slavonije._NEWLINE_Pu\xc5\xbear je radio i u Prosvjetnom savezu Istranina Frana Novljana i kao blagajnik u Dru\xc5\xa1tvu apstinenata. Bio je i potpredsjednik Selja\xc4\x8dke sloge Rudolfa Hercega koja je izniknula iz krila Selja\xc4\x8dke za\xc5\xa1tite 11. listopada 1925. godine._NEWLINE_Pu\xc5\xbear je sve do godine 1923., kada je u Kri\xc5\xbeevcima iza\xc5\xa1ao zadnji broj Hrvatskog ratnog kalendara uspijevao napisati poneki tekst, uvijek na temu rata i ratova, i to u ju\xc5\xbenoslavenskom tonu tada jo\xc5\xa1 prili\xc4\x8dno karakteristi\xc4\x8dnom za onda\xc5\xa1nju hrvatsku politi\xc4\x8dku svakodnevicu._NEWLINE_Rade\xc4\x87i na zbrinjavanju djece i socijalnom poslu, Pu\xc5\xbear je godine 1925. odlikovan, zajedno s dr. Josipom Silovi\xc4\x87em, predsjednikom Narodne za\xc5\xa1tite i dr. \xc4\x90urom Basari\xc4\x8dekom.'